กรุงเทพมหานครร่วมกับประชาชนจิตอาสา”เราทำความดีด้วยหัวใจ”พัฒนาทำความสะอาดริม 2 ฝั่งแม่น้ำเจ้าพระยา
กรุงเทพมหานครร่วมกับประชาชนจิตอาสา”เราทำความดีด้วยหัวใจ”พัฒนาทำความสะอาดริม 2 ฝั่งแม่น้ำเจ้าพระยาพระบาทสมเด็จพระวชิรเกล้าเจ้าอยู่หัวทรงมีพระมหากรุณาธิคุณโปรดเกล้าโปรดกระหม่อมพระราชทานโครงการจิตอาสาพระราชทาน 904 วปร. ให้หน่วยพระราชทานร่วมกับประชาชนจิตอาสาพระราชทานตามแนวพระราชดำริร่วมปฏิบัติหน้าที่ในโครงการ “เราทำความดีด้วยหัวใจ” พัฒนาทำความสะอาดเส้นทางเสด็จพระราชดำเนินเลียบพระนครโดยขบวนพยุหยาตราทางชลมารค เนื่องในพระราชพิธีบรมราชาภิเษกพุทธศักราช 2562 ปรับปรุงภูมิทัศน์และทำความสะอาดเขื่อนริมแม่น้ำเจ้าพระยาทั้งสองฝั่ง ระหว่างวัน ที่ 19-20 กันยายน 2562 โดยมีพล.ต.อ.อัศวิน ขวัญเมือง ผู้ว่าราชการกรุงเทพมหานครเป็นประธานกล่าวสำนึกในพระมหากรุณาธิคุณพระบาทสมเด็จพระวชิรเกล้าเจ้าอยู่หัวและเปิดกิจกรรมพร้อมด้วยคณะผู้บริหารกรุงเทพมหานคร หน่วยงานที่เกี่ยวข้องและประชาชนจิตอาสาจำนวนกว่า 2,000 คนร่วมพัฒนาทำความสะอาด ผู้ว่าราชการกรุงเทพมหานคร เปิดเผยว่า วันนี้ กทม. ร่วมกับทุกภาคส่วนทำกิจกรรม big cleaning บริเวณริมฝั่งแม่น้ำเจ้าพระยาทั้ง 2 ฝั่ง  ฝั่งละ 4,500 เมตร ซึ่งประชาชนจิตอาสาได้ร่วมกันปรับปรุงภูมิทัศน์และทำความสะอาดในเส้นทางเสด็จพระราชดำเนินเลียบพระนคร โดยขบวนพยุหยาตราทางชลมารค เนื่องในพระราชพิธีบรมราชาภิเษกพุทธศักราช 2562 ที่จะมีขึ้นในวันที่ 24 ตุลาคมนี้ นางมานี ปลั่งคล้ายแข ประชาชนจิตอาสา กล่าวว่า รู้สึกภาคภูมิใจเป็นอย่างมากที่ได้เป็นส่วนหนึ่งในกิจกรรมจิตอาสาพัฒนาทำความสะอาดในเส้นทางเสด็จพระราชดำเนินของพระบาทสมเด็จพระวชิรเกล้าเจ้าอยู่หัวและรู้สึกดีใจที่ได้เห็นประชาชนคนไทยมีความสามัคคีร่วมแรงร่วมใจกันทำความดีเพื่อส่วนรวมในวันนี้สำหรับกิจกรรมในวันนี้ประชาชนได้ทำความสะอาดเขื่อนริมแม่น้ำเจ้าพระยาฝั่งธนบุรี จากสะพานกรุงธนบุรีถึงปากคลองบางกอกใหญ่ โดยทำความสะอาดขัดล้างลานถนนขัดขอบเขื่อนใต้สะพานพระราม 8 ปรับปรุงภูมิทัศน์ภายในสวนหลวง ร.8 ขัดล้างหลังเขื่อนและผนังเขื่อนริมแม่น้ำเจ้าพระยา ตัดแต่งกิ่งไม้และเก็บขยะวัชพืชริมแม่น้ำเจ้าพระยาส่วนกิจกรรมในพรุ่งนี้จะดำเนินการปรับปรุงภูมิทัศน์และทำความสะอาดเขื่อนริมแม่น้ำเจ้าพระยาฝั่งพระนคร จากสะพานกรุงธนบุรีถึงท่าเตียนระยะทาง 4,500 เมตร ทั้งนี้ศูนย์อํานวยการใหญ่(ศอญ.) ได้จัดตั้งโรงครัวพระราชทานให้บริการอาหารแก่จิตอาสาที่ร่วมกิจกรรมทั้ง 2 วัน